送張安道赴南都留臺
作者：蘇軾
朝代：宋

paragraphs: 我公古仙伯，超然羨門姿。
偶懷濟物志，遂爲世所縻。
黄龍遊帝郊，簫韶鳳來儀。
終然反溟極，豈復安籠池。
出入四十年，憂患未嘗辭。
一言有歸意，闔府諫莫移。
吾君信英睿，搜士及茅茨。
無人長者側，何以安子思。
歸來掃一室，虛白以自怡。
游於物之初，世俗安得知。
我亦世味薄，因循鬢生絲。
出處良細事，從公當有時。